***25.07.2017*. lēmums par Pretcikliskās kapitāla rezerves normas noteikšanu**

**Pretcikliskās kapitāla rezerves (PKR) norma tiek noteikta 0% apmērā. Noteikto PKR normu kredītiestādes specifiskās pretcikliskās kapitāla rezerves aprēķinā izmanto no *2018. gada 1.augusta*. Finanšu un kapitāla tirgus komisija (FKTK) lems par nepieciešamību noteikt PKR normu apmērā virs 0%, ja Latvijas finanšu sektorā tiks novērots būtisks ciklisko sistēmisko risku pieaugums.**

FKTK, kā par PKR normas noteikšanu atbildīgā iestāde, saskaņā ar KIL 35.5 pantu reizi ceturksnī analizē kredīta atlikuma un IKP attiecību, šī rādītāja novirzi no ilgtermiņa tendences, kā arī izvērtē papildus rādītājus, lai pamatotu kārtējo lēmumu par PKR normas noteikšanu.

Izmantojot "plašo" kredītu definīciju, kredīta atlikuma un IKP attiecība 2016. gada beigās bija 97%, bet tās novirze no ilgtermiņa tendences bija -38%[[1]](#footnote-1), kā rezultātā PKR etalonnorma ir 0%. Izmantojot "šauro" kredītu definīciju, kredīta atlikuma un IKP attiecība 2017. gada 1. ceturkšņa beigās bija 44%, bet tās novirze no ilgtermiņa tendences bija -27%[[2]](#footnote-2), kā rezultātā arī uz "šaurās" kredītu definīcijas balstītā PKR etalonnorma bija 0% (skat. attēlu).

*Kredīta atlikuma un IKP attiecība, tās novirze no ilgtermiņa tendences un PKR etalonnorma, izmantojot "šauro" kredītu definīciju.*

2017. gadā turpinās aktivizēšanās nekustamā īpašuma tirgū. Nekustamā īpašuma tirgus atdzīvošanās ir visnotaļ pozitīva tendence, taču ņemot vērā salīdzinoši augstākus mājokļu cenu pieauguma tempus pēdējos ceturkšņos, šis tirgus segments ir cieši jāvēro.

Mājokļu cenu dinamiku ietekmē mājsaimniecību finansiālās situācijas uzlabojums, samazinoties to parāda slogam un pieaugot darba samaksai, kā arī kredītu pieejamības uzlabojums saistībā ar valsts palīdzību dzīvojamās telpas iegādei vai būvniecībaiģimenēm ar bērniem. Šīs programmas ietvaros izsniegto hipotekāro aizdevumu apjoms veido aptuveni trešdaļu no visiem mājokļa iegādei no jauna izsniegtajiem kredītiem. Savukārt, nefinanšu sabiedrību un mājsaimniecību parāda apkalpošanas izdevumi kopš 2015. gada beigām ir nostabilizējušies vēsturiski zemākajā līmenī – 1.5% no IKP.

2017. gada pirmajos mēnešos turpinās 2016. gadā atsākusies kreditēšanas attīstība. Lai gan mājsaimniecībām izsniegto kredītu atlikums vēl samazinās, taču tā sarukuma temps ir ievērojami palēninājies. Savukārt, nefinanšu sabiedrībām izsniegto kredītu atlikums ir pieaudzis par 5.5%, salīdzinot ar tā līmeni pirms gada. Kopumā, kredītiestāžu sektora izsniegto kredītu privātajam nefinanšu sektoram atlikums 2017. gada 1.ceturkšņa beigās uzrāda 2.3% pieaugumu, salīdzinot ar tā līmeni pirms gada. Vairāki faktori, t.sk. nekustamā īpašuma cenu izaugsme, valsts palīdzība dzīvojamās telpas iegādei vai būvniecībaiģimenēm ar bērniem, zems procentu likmju līmenis, aktīvāka ES fondu līdzekļu ieplūde, pozitīvi ietekmē kreditēšanas attīstību 2017. gadā. Arī pašas kredītiestādes optimistiski noskaņotas rezidentu kreditēšanas paplašināšanā.[[3]](#footnote-3)

Kopumā, 2017. g. pirmajā pusgadā ne pamatrādītājs, ne papildus rādītāji neliecina par nepieciešamību noteikt PKR normu virs 0%. Vienlaikus tiek novērotas jaunas tendences kreditēšanas, nekustamā īpašuma tirgus, mājsaimniecību finanšu stāvokļa un nefinanšu privātā sektora attīstībā. FKTK turpinās analizēt attiecīgos rādītājus un tendences, lemjot par PKR normas noteikšanu turpmākajos ceturkšņos.

**Vispārīgā skaidrojošā daļa par pretciklisko rezervi**

*Sākums Mediju telpa Citas publikācijas Makroprudenciālā uzraudzība Pretcikliskā kapitāla rezerve*

Pretcikliskā kapitāla rezerve

Pretcikliskā kapitāla rezerve (PKR) ir paredzēta, lai nodrošinātu, ka kredītiestādes ekonomiskās izaugsmes laikā uzkrāj pietiekamu kapitāla bāzi, lai varētu absorbēt zaudējumus lejupslīdes laikā – tā kalpos kā sava veida “drošības spilvens” kredītiestādēm, lai tās būtu spējīgas turpināt kreditēšanu arī ekonomikas lejupslīdes laikā.

PKR tiek noteikta katru ceturksni, balstoties uz metodoloģiju, kas noteikta spēkā esošajās Eiropas Sistēmisko Risku Kolēģijas rekomendācijās. Kredīta atlikuma un IKP attiecības novirze no ilgtermiņa tendences kalpo par sākumpunktu lēmuma par PKR normu izvērtēšanā. Šīs attiecības novirzi no ilgtermiņa tendences Latvijas gadījumā aprēķina balstoties uz "plašo" un "šauro" (kas izslēdz nebanku izsniegtos kredītus) kredītu definīciju, uz kā pamata iegūstot tā saucamās PKR etalonnormas[[4]](#footnote-4). PKR etalonnorma (kā procentuālā daļa no riska svērtajiem aktīviem) ir vienāda ar nulli, ja kreditēšanas un IKP novirze no ilgtermiņa tendences ir vienāda ar vai mazāka par 2 procentu punktiem. Kreditēšanas un IKP novirzei palielinoties virs 2 procentu punktiem, PKR eatlonnorma lineāri pieaug no nulles līdz 2.5% apmērā no riska svērto aktīvu apjoma. Par PKR orientieri tiek izvēlēta tā PKR etalonnorma, kas vislabāk atspoguļo nacionālās ekonomikas īpatnības. Latvijas gadījumā PKR etalonnorma, kas aprēķināta balstoties uz "šauro" kredītu definīciju sniedz pamatotākus rezultātus nekā izmantojot "plašo" kredītu definīciju. "Šaurās" definīcijas kredītu laikrindas dati ir stabilāki (tie netiek retrospektīvi koriģēti) un ir operatīvāk pieejami. Līdz ar to, Latvijas gadījumā, par PKR orientieri tiek pieņemta PKR etalonnorma, kas aprēķināta, balstoties uz "šauro" kredītu definīciju.

Jāatzīmē, ka citu valstu pieredze liecina, ka ne vienmēr kā uz labu signālu var paļauties uz kreditēšanas un IKP attiecības novirzi no ilgtermiņa tendences. Lai novērtētu ciklisko sistēmisko risku pieaugumu un noteiktu PKR normu, jāņem vērā arī citi kvantitatīvie indikatori un ekspertu vērtējums, uzsvaru liekot uz kvalitatīvo vērtējumu. Nepieciešamības gadījumā FKTK var noteikt arī PKR normu, kas ir augstāka par 2.5% no riska svērto aktīvu apjoma. Metodoloģija paredz finanšu sektora un tautsaimniecības tendenču izvērtējumu, t.sk. nekustamā īpašuma nozarē, izmantojot vairākus rādītājus, piemēram kreditēšanas tempus, mājokļu cenu dinamiku un citus, kurus uzskata par būtiskiem cikliskā sistēmiskā riska novērtēšanai.

Saskaņā ar Kredītiestāžu likumu, FKTK ir iestāde, kas ir atbildīga par pretcikliskās kapitāla rezerves noteikšanu Latvijā. Sākot ar 2015. gadu, FKTK reizi ceturksnī nosaka un publisko PKR normu darījumiem ar Latvijas rezidentiem. Lēmums tiek pieņemts, konsultējoties ar Latvijas Banku un Finanšu ministriju. FKTK, pirmo reizi nosakot tādu pretcikliskās kapitāla rezerves normu, kas ir lielāka par nulli, nosaka datumu, no kura kredītiestāde šo pretcikliskās kapitāla rezerves normu piemēro. Šis datums (izņemot ārkārtas gadījumos) ir 12 mēneši no dienas, kad publicēts attiecīgais lēmums.

Atbilstoši ESRK Rekomendācijai (ESRK/2014/1), pieņemot lēmumus par PKR normu, FKTK mērķis ir aizsargāt kredītiestāžu sistēmu no iespējamiem zaudējumiem, kas saistīti ar cikliska sistēmiskā riska saasināšanos, tādējādi atbalstot ilgtspējīgu reālās ekonomikas kreditēšanu visa finanšu cikla laikā. FKTK lems par nepieciešamību noteikt PKR normu apmērā virs 0%, ja Latvijas finanšu sektorā tiks novērots būtisks ciklisko sistēmisko risku pieaugums.

Katra kredītiestāde aprēķina sev specifisko PKR normu, ņemot vērā tās riska darījumu ģeogrāfisko struktūru un attiecīgajās valstīs noteiktās PKR normas (*FKTK 2015. gada 12.augusta Normatīvie noteikumi Nr. 133 " Kredītiestādei specifiskās pretcikliskās kapitāla rezerves normas aprēķināšanas noteikumi"*). Šo sev specifisko PKR normu kredītiestāde attiecina uz tās kopējiem riska darījumiem aprēķinot pretciklisko kapitāla rezervi.

|  |  |  |
| --- | --- | --- |
| Pēdējais lēmums par PKR normu darījumiem ar Latvijas rezidentiem: | | |
| Datums | PKR norma | Spēkā no |
| 25.07.2017 | 0% | 01.08.2018 |

|  |  |  |
| --- | --- | --- |
| Spēkā esošā PKR norma darījumiem ar Latvijas rezidentiem: | | |
| Lēmuma datums | PKR norma | Spēkā no |
| 26.04.2016 | 0% | 01.05.2017 |

|  |
| --- |
| Nākamais lēmums par PKR normu darījumiem ar Latvijas rezidentiem:  10/2017 |

1. Kredīta laikrinda no 1995. gada 4. ceturkšņa līdz 2016. gada beigām [↑](#footnote-ref-1)
2. Kredīta laikrinda no 1999. gada 1. ceturkšņa līdz 2017. gada 1. ceturksnim [↑](#footnote-ref-2)
3. FKTK ikgadējā kredītiestāžu aptauja par finanšu rādītājiem, riskiem un stratēģijas prognozēm 2017. gadam. [↑](#footnote-ref-3)
4. Pielietotā metodoloģija un dati detalizētāk tiek skaidroti datu pielikumā "PKR orientieris FKTK". [↑](#footnote-ref-4)